## Izmjene i dopune Statuta Hrvatske agencije za poštu i elektroničke komunikacije

### NN 75/2013 (20.6.2013.), Izmjene i dopune Statuta Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1518

Na temelju članka 19. stavka 2. Zakona o elektroničkim komunikacijama (»Narodne novine« br. 73/08., 90/11. i 133/12.), Vijeće Hrvatske agencije za poštu i elektroničke komunikacije je, uz prethodnu suglasnosti Vlade Republike Hrvatske dobivene na sjednici održanoj 6. lipnja 2013. godine, klase: 022-03/13-04/199, urbroja: 50301– 05/20-13-4, na sjednici održanoj 17. lipnja 2013. godine donijelo

IZMJENE I DOPUNE

STATUTA HRVATSKE AGENCIJE ZA POŠTU I ELEKTRONIČKE KOMUNIKACIJE

Članak 1.

U Statutu Hrvatske agencije za poštu i elektroničke komunikacije (»Narodne novine«, br. 116/08., 115/10. i 152/11.) u članku 2. stavku 1. riječi: »Narodne novine br. 73/08. i 90/11.,« zamjenjuju se riječima: »Narodne novine br. 73/08., 90/11. i 133/12.,«, a riječi: »Narodne novine br. 89/09. i 61/11.« zamjenjuju se riječima: »Narodne novine br. 144/12.«.

Članak 2.

U članku 9. stavak 2. mijenja se i glasi:

»(2) U nadležnosti Agencije, u odnosu na poštanske usluge, sljedeći su regulatorni poslovi:

1. donošenje propisa za provedbu ZPU-a, koji su u nadležnosti Agencije u skladu s odredbama ZPU-a,

2. donošenje i ukidanje odluke o određivanju davatelja univerzalne usluge,

3. donošenje i ukidanje odluke o obavljanju zamjenskih poštanskih usluga,

4. donošenje odluke o načinu računovodstvenog razdvajanja iz članka 47. ZPU-a,

5. donošenje odluke u vezi s pristupom mreži iz članka 53. ZPU-a,

6. donošenje odluke iz članka 48. stavka 3. ZPU-a,

7. nadzor i regulacija cijena univerzalne usluge, posebnih cijena iz članka 46. stavka 4. ZPU-a, te općih uvjeta davatelja univerzalne usluge u skladu s odredbama ZPU-a,

8. zaštita prava korisnika poštanskih usluga te rješavanje sporova između korisnika i davatelja poštanskih usluga,

9. inspekcijski nadzor nad primjenom ZPU-a i propisa donesenih na temelju ZPU-a,

10. vođenje i redovito obnavljanje baza podataka, očevidnika, upisnika i drugih podataka iz područja poštanskih usluga, koje Agencija prikuplja u skladu s odredbama ZPU-a i propisa donesenih na temelju ZPU-a,

11. praćenje i analiza stanja i razvoja tržišta poštanskih usluga te poduzimanje potrebnih mjera za osiguranje ravnopravnoga i djelotvornoga tržišnog natjecanja na tržištu poštanskih usluga,

12. redovito objavljivanje podataka, obavijesti i dokumenata iz područja poštanskih usluga, a osobito pokazatelja razvoja tržišta, u skladu s odredbama ZPU-a i propisa donesenih na temelju ZPU-a,

13. davanje stručnih mišljenja i objašnjenja u primjeni ZPU-a i propisa donesenih na temelju ZPU-a,

14. sudjelovanje u izradi prijedloga strategija, studija, smjernica, programa i provedbenih planova iz članka 5. ZPU-a,

15. međunarodna suradnja u području poštanskih usluga te sudjelovanje u radu upravnih i radnih tijela nadležnih europskih i međunarodnih organizacija i institucija u području poštanskih usluga,

16. suradnja s nadležnim nacionalnim regulatornim tijelima država članica Europske unije, udrugama nadležnih regulatornih tijela i nacionalnim regulatornim tijelima drugih država u području poštanskih usluga,

17. obavljanje drugih poslova utvrđenih ZEK-om, ZPU-om, propisima donesenim na temelju ZPU-a te Statutom Agencije.«.

U stavku 3. brojka: »10.« zamjenjuje se brojkom: »11.«.

Članak 3.

U članku 11. stavku 1. riječi: »sedam članova« zamjenjuju se riječima: »pet članova«.

Članak 4.

U članku 12. stavak 7. mijenja se i glasi:» Plaća predsjednika, zamjenika predsjednika i članova Vijeća Agencije utvrđuje se u skladu s odlukom Vlade Republike Hrvatske o utvrđivanju plaće predsjednika i članova Vijeća Hrvatske agencije za poštu i elektroničke komunikacije od 22. siječnja 2009. godine (klase: 120-02/09-01/01 urbroja: 5030116-09-1) i svim njezinim izmjenama i dopunama.

Članak 5.

U članku 15. stavku 1. brojka: »6.« zamjenjuje se brojkom »7.«

Članak 6.

U članku 17. stavci 2. i 3. brišu se.

Dodaje se novi stavak 2. koji glasi: »Predsjednik Vijeća Agencije može svojom odlukom ravnatelju Agencije dodijeliti pravo da odlučuje samostalno, u skladu sa financijskim planom Agencije, o sklapanju pravnih poslova, ako vrijednost pravnog posla iznosi do 70.000,00 kuna«.

Članak 7.

Članak 18. mijenja se i glasi: »Zamjenik predsjednika Vijeća Agencije zamjenjuje predsjednika Vijeća Agencije u slučaju njegove odsutnosti ili spriječenosti te obavlja i druge poslove utvrđene ZEK-om, ZPU-om i Statutom Agencije, koje mu svojom odlukom povjeri predsjednik Vijeća Agencije.«.

Članak 8.

U članku 20. stavku 5. riječi: »članka 12. stavka 3., 4., 5. i 6.« zamjenjuju se riječima: »članka 12. stavaka 3., 4., 5., 6. i 10.«.

Članak 9.

U članku 21. stavak 1. točka 8. mijenja se i glasi: » brine se o urednom i pravilnom korištenju imovine i sredstava za rad, te poduzima mjere za utvrđivanje odgovornosti radnika Agencije u skladu sa zakonom i općim aktima Agencije,«.

Članak 10.

U članku 24. stavak 3. mijenja se i glasi: »Naziv unutarnjih ustrojstvenih jedinica, njihov djelokrug rada i odgovornosti, poslovi i zadaci koji se u njima obavljaju, te način upravljanja u tim jedinicama kao i plaće radnika pobliže se uređuje Pravilnikom o unutarnjem ustrojstvu, Pravilnikom o sistematizaciji radnih mjesta i Pravilnikom o plaćama i drugim materijalnim pravima radnika koje donosi Vijeće Agencije.«.

PRIJELAZNE I ZAVRŠNE ODREDBE

Članak 11.

Vijeće Agencije uskladit će opće akte iz članka 15. stavka 2. točke 4. Statuta u roku od 30 dana od dana stupanja na snagu ovih Izmjena i dopuna Statuta.

Članak 12.

(1) Ove Izmjene i dopune Statuta Agencije stupaju na snagu prvi dan od dana njihove objave u »Narodnim novinama«.

(2) Nakon stupanja na snagu ovih Izmjena i dopuna Statuta Agencije, Vijeće Agencije donijet će pročišćeni tekst Statuta.

Klasa: 012-03/11-01/01

Urbroj: 376-04-13-38

Predsjednik Vijeća

dr. sc. Dražen Lučić, v. r.

Izmjene i dopune, NN 75/2013-1518